b"\n_START_ARTICLE_\nMarius Sala\n_START_SECTION_\nBiografie\n_START_PARAGRAPH_\nUrmeaz\xc4\x83 cursurile Liceului \xe2\x80\x9eSamuil Vulcan\xe2\x80\x9d din Beiu\xc8\x99 (1943-1951). Este licen\xc8\x9biat al Facult\xc4\x83\xc8\x9bii de Filologie a Universit\xc4\x83\xc8\x9bii din Bucure\xc8\x99ti (1955). Din 1953, lucreaz\xc4\x83 ca cercet\xc4\x83tor la Institutul de Lingvistic\xc4\x83 al Academiei Rom\xc3\xa2ne din Bucure\xc8\x99ti, actualmente Institutul de Lingvistic\xc4\x83 \xe2\x80\x9eIorgu Iordan - Alexandru Rosetti\xe2\x80\x9d, al c\xc4\x83rui director este din 1994. \xc8\x98i-a luat doctoratul \xc3\xaen filologie cu teza Fonetica \xc8\x99i fonologia iudeospaniolei din Bucure\xc8\x99ti (1967), sub conducerea lui Iorgu Iordan. Este doctor honoris causa al universit\xc4\x83\xc8\x9bilor din Arad, Craiova, Oradea \xc8\x99i Timi\xc8\x99oara. Profesor invitat la universit\xc4\x83\xc8\x9bile din Heidelberg, Ciudad de M\xc3\xa9xico, K\xc3\xb6ln, Frankfurt, Oviedo, M\xc3\xa1laga, Madrid \xc8\x99i Udine. Sus\xc8\x9bine cursuri \xc8\x99i seminarii la Universitatea din Bucure\xc8\x99ti, Universitatea Cre\xc8\x99tin\xc4\x83 \xe2\x80\x9eDimitrie Cantemir\xe2\x80\x9d din Bucure\xc8\x99ti, Universitatea de Vest \xc8\x99i Universitatea \xe2\x80\x9eTibiscus\xe2\x80\x9d din Timi\xc8\x99oara. Redactor responsabil la o serie de lucr\xc4\x83ri fundamentale: Dic\xc8\x9bionarul limbii rom\xc3\xa2ne, Dic\xc8\x9bionarul etimologic al limbii rom\xc3\xa2ne, Istoria limbii rom\xc3\xa2ne, Micul dic\xc8\x9bionar academic. Este ini\xc8\x9biatorul \xc8\x99i coordonatorul seriilor \xe2\x80\x9eEtymologica\xe2\x80\x9d \xc8\x99i \xe2\x80\x9eLimba rom\xc3\xa2n\xc4\x83\xe2\x80\x9d de la Editura Univers Enciclopedic. Din 1990, este directorul Biroului din Rom\xc3\xa2nia al Uniunii Latine. A fost, de asemenea, director al Pavilionului Rom\xc3\xa2niei la Expo '92 de la Sevilla \xc8\x99i comisar general al Pavilionului Rom\xc3\xa2niei la Expo '98 de la Lisabona. A fost vicepre\xc8\x99edinte al Academiei Rom\xc3\xa2ne."